賦古佛
作者：黄庶
朝代：宋

paragraphs: 樹老枝半死，碑斷壁底眠。
古屋顔色改，有佛獨巋然。
蒼首上雨足，壞臂蔓草纏。
野老每再拜，往往報豐年。
孔祠照四方，制度丹雘妍。
朝夕過其下，孰肯爲恭虔。
土木茲僅分，吾民信益堅。
佛法入人心，誰與斸其根。
蒼蒼不可問，用意或者偏。
木蠹罪豈大，付與啄木權。
胡不啄佛徒，使蠹民之天。